15. schôdza NR SR - 9.deň - A. dopoludnia
Dátum: 2024-06-25
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

118. Ďakujem veľmi pekne. Keďže vidím, že v tento pracovný deň máme prítomných piatich koaličných poslancov, ktorí prišli do tejto snemovne, tak verím, že si to vypočujú nielen oni, ale aj možno tí kolegovia, ktorí tu nie sú, a hlavne to budem to hovoriť pre ľudí na Slovensku, ktorí ma môžu cez internet počúvať zatiaľ, pretože zástancovia a zástupcovia nášho hnutia sú vytesňovaní z médií, zakázaní v rôznych reláciách, nemôžeme tam chodiť, nemôžeme argumentovať, tak dúfam, že aspoň takto sa ku občanom Slovenskej republiky dostanú naše návrhy zákonov a naše myšlienky. Ja som dlho rozmýšľal nad tým, ako pomôcť rodinám a rodičom, ktorí majú ťažko znevýhodnené deti, s ťažko, s ťažkým zdravotným postihom. Asi každý z vás, ktorí, ktorí máte v nejakom širšom okruhu alebo blízkej rodine takéto deti, viete, o čom hovorím, viete, o čom je starostlivosť. Už, už o zdravé deti je tá starostlivosť veľmi náročná, ale obzvlášť pri deťoch, ktoré sú ťažko zdravotne znevýhodnené, je tá situácia oveľa oveľa ťažšia. Tí rodičia v podstate celý život musia sa o to dieťatko starať, majú s ním oveľa viac nákladov, majú, musia s ním absolvovať rôzne terapie, potrebujú oveľa viac peňazí na to, aby sa o tie deti postarali, a pamätám si, ako terajší vládni predstavitelia, dokonca aj náš nový pán prezident sa vyjadrovali v minulosti, keď boli v opozícii, ako štát nemyslí a nedostatočne podporuje rodičov, ktorí majú takéto ťažko zdravotne znevýhodnené detičky. Pamätám si, ako Peter Pellegrini hovoril o tom, že nemôžme takýchto rodičov nechať napospas osudu, dokonca 21. apríla roku 2021 hovoril o tom na tlačovke, ako HLAS navrhuje jednorazovú pomoc rodinám vo výške 300 eur na každé nezaopatrené dieťa, a hovoril, že to chcú urobiť čo najskôr, lebo je ten správny čas, a vtedy už hovoril o tom, že verí, že sa nestane ten návrh predmetom politického boja, ale nájde podporu medzi všetkými politickými stranami, pretože slovenské rodiny túto pomoc potrebujú a zaslúžia si ju. To bolo v roku 2021. Potom si pamätám, ako Peter Pellegrini 1. augusta roku 2023 hovoril o mamičke zdravotne znevýhodneného chlapčeka a jej problémoch a vtedy povedal, citujem: „Vraciam sa z Košického kraja a ešte ďakujem za milé stretnutie, poviem vám ale aj jeden krátky príbeh. Rozprával som sa s mamičkou v Michalovciach. Stará sa o svojho postihnutého synčeka a je s ním výlučne na ošetrovateľskej starostlivosti. Ten syn potreboval ísť do nemocnice. A mama tam, samozrejme, musí ísť s ním, lebo sám by to nezvládol. A nakoniec táto mama, ktorá dostáva možno 500 eur mesačne na ošetrovanie, musí zaplatiť 200 eur nemocnici len preto, že jej chorý syn potreboval, aby bola s ním. Toto sú veci, ktoré nemôžeme nechať tak. Musíme podporovať ľudí, ktorí sa starajú o svojich blízkych, nie vyberať peniaze navyše pri každej príležitosti.“ Peter Pellegrini ako nový prezident a nejaký čestný člen strany HLAS o tom hovoril viacerokrát v rôznych televíznych reláciách, kde hovoril, že štát musí nájsť peniaze na to, aby sa postaral o takéto rodiny, ktoré majú takéto deti, a takto by som mohol citovať rôzne jeho výroky a vyjadrenia, mnohí z nich si viete nájsť na internete, pretože tam... tam ten internet si to pamätá, tie výroky. Ešte chcem prečítať aj programové vyhlásenie vlády, tejto vlády, ktorá vládne, a krátky úryvok z neho: „Starostlivosť o starších a zdravotne znevýhodnených si vyžaduje strategické zmeny, aby zodpovedala ich potrebám. Moderné komplexné služby dlhodobej starostlivosti, ako aj valorizácia peňažného príspevku na opatrovanie a hodinovej sadzby osobnej asistencie v závislosti od rastu minimálnej mzdy bude slúžiť posilneniu spoločenskej integrácie odkázaných ľudí, osobitne zdravotne znevýhodnených.“ Toľko citát z PVV tejto vlády. Ak si zoberieme, aký je teraz, terajší stav, tak dnes je príspevok mesačný na takéto opatrovanie takejto osoby 569 eur, je to ročne, ročný, teda mesačný príspevok pre rodičov zdravotne znevýhodnených detí, a teda je to na asistenciu alebo opatrovanie zdravotne znevýhodnených ľudí, pri deťoch je tento príspevok o 100 eur vyšší, čiže 669, my navrhujeme, aby to nebolo o 100 eur, ale o 300 eur, čiže aspoň 860... 869 eur mesačne. Mnohí si z vás pamätáte nedávnu vážnu, smutnú udalosť, kedy sa stala tragédia na Liptove, kde matka v náručí s 9-ročným dieťaťom v zúfalstve sa postavila pred idúci vlak a poukázala takýmto bolestným spôsobom na dlho zanedbávaný... zanedbávanú a mimoriadne ťažkú situáciu rodín a osobitne jednorodičovských domácností, ktoré sa starajú o zdravotne znevýhodnené deti. Tak ako som spomínal, každý z vás určite takúto rodinu pozná a viete, ako ťažko sa takýmto rodinám žije. A keďže naše hnutie SLOVENSKO sa vždy zastávalo chorých, starých a tých, ktorí si nevedia pomôcť, pretože bohatí a silní ľudia, tí si vedia pomôcť, tí prežijú, tí to zvládnu, ale štát, silný štát, ako hovoria predstavitelia vládnej strany SMER, ako hovoria predstavitelia strany HLAS, ktorí sa nazývajú sociálnymi demokratmi, tak ja osobne som očakával, že prvé zákony, ktoré bude nová vláda prijímať v tomto volebnom období, budú najmä o tom, aby sa vláda postarala o tých slabých a chorých, o tých, ktorí to potrebujú. Bohužiaľ, dočkali sme sa zákonov, ktoré potrebovali najprv zničiť a zrušiť špeciálnu prokuratúru, rozobrať verejnoprávnu televíziu na franforce, v podstate ju zrušiť, dosadiť si tam svojho riaditeľa, svojich ľudí, taktiež zákon, ktorý sme dlho diskutovali v pléne, a to je znižovanie trestov pre zločincov, našťastie tam zasiahol Ústavný súd a pozastavil účinnosť, ale od vládnych strán, ktoré sa nazývajú sociálnymi demokratmi, som takýto zákon nezachytil, práve preto prichádzame my ako opozičné hnutie SLOVENSKO s takýmto návrhom. A chcem vás všetkých poprosiť, aby sme vypočuli slová prezidenta Petra Pellegriniho, aby sa z takýchto vecí nerobila politika, aby sme nevybíjali z toho politický kapitál, že teraz to možno predkladá opozičná strana alebo to predkladá hnutie, ktoré vám nie je po vôli, a chcete ho zrušiť, chcete ho ostrakizovať, predstavitelia vládnej strany SNS nás nazývajú vredmi, tak chcem, aby ste sa povzniesli nad túto politiku vašich hlavných predstaviteľov, a možno tí poslanci, ktorí ste teraz v pléne, ktorí ste prišli dnes do roboty, vládni poslanci, aby ste možno snažili sa presadiť v tých vašich stranách to, že aby sme pomohli fakt tým rodinám, ktoré sa starajú dennodenne, v podstate niektoré celý život o svoje ťažko zdravotne znevýhodnené deti. Dať im navyše mesačne 300 eur nie je žiadny veľký peniaz pre štát, obzvlášť keď sme v prvých mesiacoch tejto vlády zaregistrovali, že si ministri premiér zvýšili mesačne platy o 3- až 5-tisíc eur, obzvlášť v čase, keď rokujeme o zákone lex atentát, a v tomto zákone schvaľujeme rentu pre Roberta Fica, doživotnú rentu vo výške niekoľko tisíc eur. Keď mu schvaľujeme, alebo schvaľujete mu chcete schváliť ochranku doživotnú, šoféra doživotného, v čase, keď vládni ministri si lietajú za štátne a v podstate za peniaze daňových poplatníkov na vládnom špeciále na futbal. Na jednej strane si zvýšia platy o 5-tisíc eur mesačne – a ešte aj výlet na futbal, na EURO ’24 im zaplatia daňoví poplatníci. Žijeme v dobe, kedy si koaličný partner vytrucuje nové ministerstvo, ktoré bude stáť 200 mil. eur ročne, keď zistíme, koľko stojí nájom tohto ministerstva, tak je to raz toľko, ako keď sa, keď išla do nájmu ministerstvo regionálneho rozvoja za Veroniky Remišovej, ktorá vysúťažila cenu 10 eur mesačne na meter štvorcový, nové ministerstvo cestovného ruchu a športu stojí 20 eur meter štvorcový. V čase, keď sa peniaze, uvažuje sa, že by sa mali kúpiť ešte nové stíhačky F16, lebo tých 14 nám nestačí, tak hovorím si, či nie je čas sa zamyslieť aj nad tými, ktorí to najviac potrebujú, nad rodičmi, ktorí majú takéto ťažko zdravotne znevýhodnené deti. Osobne si myslím, že možno to jedno krídlo tej stíhačky by nám mohli dodať neskôr, alebo by nemuselo byť zriadené to ministerstvo za 200 mil., alebo mohol by aspoň byť v normálnych reálnych nájmoch, normálnych, reálnych nájomných cenách. A vtedy by sme vedeli vyčleniť tých pár stovák eur pre tieto rodiny, ktoré to veľmi potrebujú a ktoré, mnohé z nich nemajú ani vplyvných podnikateľov v rodine, ani vplyvných poslancov, ani ministra, ani premiéra, ale sú odkázaní na dennodenný život takto ťažko skúšaní iba so svojím dieťaťom. Prosím vás, vládni poslanci, skúste zvážiť, či by nebolo na čase možno prijať a urobiť veľké gesto a prijať jeden opozičný návrh a ukázať ľuďom na Slovensku, že vy chcete ten zmier, že vy chcete ukázať nejaký, nejaké gesto. Pamätám si, ako sme počas našej vlády schvaľovali aj opozičné zákony, keď bol ten zákon dobrý, keď mal ten zákon zmysel, keď ten zákon mal pomôcť ľuďom, tak sme pristúpili aj na schválenie opozičného zákona. Či to boli návrhy zo strany HLAS, SMER, boli sme ochotní pristúpiť, ak tá situácia to vyžadovala a bolo to potrebné, boli sme ochotní urobiť to gesto. Tak teraz vás chcem poprosiť, vážení predstavitelia vládnej koalície, ak nemáte radi naše hnutie, nemáte radi nášho lídra, nemáte radi mňa, nechcete chodiť do relácií, lebo viete, že takto nás zakážete, že takto nás budete ostrakizovať, prosím, zahlasujte aspoň za tento zákon a kľudne si urobte tlačovku, že ste to urobili vy, že je to vaša zásluha, že bez nás by ten zákon neprešiel, kľudne si to odprezentujte vo všetkých médiách, ja budem rád, keď budeme môcť aspoň tato pomôcť týmto rodičom a týmto rodinám. Neviem, čo ešte viacej by som mohol povedať, asi všetky slová, ktoré som chcel, sa mi minuli, ale na záver asi by som len chcel vás poprosiť, ak máte trochu svedomia, trochu srdca, trochu cítenia, skúste prekonať tú politiku, ako hovoril Peter Pellegrini, a pomôžme týmto rodinám. Nemusíme im dávať milióny, nemusíme im dávať päťtisícové mesačné navýšenia, stačí, keď im zvýšime o tých 300 euro mesačne, aby mohli dôstojne žiť. Ďakujem veľmi pekne.